Pääsiäistehtävä
Kristikunnan suurin vuotuinen juhla – ristin ja ylösnousemuksen pääsiäinen – lähestyy hyvää vauhtia. Laitamme tähän muutaman vinkin, joiden avulla voit valmistautua ja viettää pääsiäistä kotiväkesi kanssa ja samalla perehtyä myös rippikoululaisena kirkkomme tärkeimpään juhlaan ja sen sanomaan.
1. Käy jossain valitsemassasi hiljaisen viikon tai pääsiäisviikon jumalanpalveluksessa/messussa kirkossa 22.-29.3.2027 välisenä aikana. Ota selfie ja lähetä se 31.3. mennessä Tiialle WhatsAppilla, p. 040 528 1963. 
2. Valitse seuraavista tehtävistä yksi, muutama tai vaikka kaikki, jos hyvältä tuntuu ja aikaa ja innostusta riittää. Ota myös jostakin tekemästäsi tehtävästä kuva tai video ja lähetä se 31.3. mennessä Tiialle WhatsAppilla, p. 040 528 1963.

Hyvissä ajoin ennen pääsiäistä
Maahan haudattava siemen kuvaa kuolemista ja hautaamista – ja itävä, orastava ja kasvava uusi elämä ylösnousemusta.
· Laita jo hyvissä ajoin rairuohon tai ohran siemeniä itämään. Ne alkavat itää noin viiden vuorokauden kuluttua kylvämisestä.
· Lue Raamatusta, mitä apostoli Paavali kirjoittaa kuolleiden ylösnousemuksesta 1. Korinttilaiskirjeen luvussa 15.

Palmusunnuntaina
Pohjolan palmu on pajunoksa. Palmusunnuntain evankeliumissa Jeesus ratsastaa aasilla Jerusalemiin pääsiäisjuhlille. Tämä on muuten sama kertomus kuin ensimmäisenä adventtina. Tästä alkaa hiljainen viikko.
· Käy hakemassa pajunoksia maljakkoon. Voit koristella niitä. Etsi netistä tietoa erityisesti ortodoksisen kirkon virpomisperinteestä ja koristeluesimerkeistä.

Hiljaisen viikon maanantaina, tiistaina ja keskiviikkona
Hiljaisella viikolla on ollut tapana järjestää Ristin tie -hartauksia ja tapahtumia. Kirkoissa on luettu Jeesuksen viimeisiin päiviin liittyviä raamatunkohtia tai niistä koostettuja pitkiä ahtisaarnoja. Hiljaisen viikon päivillä on kansanperinteestä säilyneitä nimiä: malkamaanantai, tikkutiistai, kellokeskiviikko ja lankalauantai. Mistähän nämä nimitykset ovat tulleet?
· Bongaa netistä jokin hiljaisen viikon hartaus. Mitä siinä puhuttiin? Mikä sinulle jäi erityisesti mieleen?

Kiirastorstaina
Kiirastorstai on ehtoollisen asettamisen pyhä. Yhdessä syöminen, yhteys, on ollut kirkon ydintä aivan alusta alkaen. 
· Syökää yhdessä kotona - yhtä aikaa, samassa pöydässä.
· Etsi virsikirjasta (virsikirja.fi) virsi 465 Lahjoita, Herra, perheisiimme. Lue sen sanat.

Pitkäperjantaina
Pitkäperjantai on surun ja kuoleman ja ristin päivä. Mitä ajatuksia kuolema ja kärsimys herättävät sinussa?
· Bongaa musta liturginen väri kirkossa. Mistä kirkosta bongasit sen? Missä kaikkialla näit sitä?

Hiljainen lauantai
Hiljaisena lauantaina Jeesus on haudassaan, mutta älä sinä jää vain sänkyyn loikoilemaan.
· Voisit katsoa jonkin Jeesus-elokuvan vaikkapa NetFlixistä, HBOlta.
· Laita pasha valumaan huomista varten. Pasha on perinteinen pääsiäisruoka. KVG (Katso vaikka Googlesta), miten sitä valmistetaan.

Pääsiäinen
Pääsiäinen - ilon, elämän ja ylösnousemuksen juhla. Kaikki Tampereen seurakunnat
tuottavat nettiin pääsiäispostauksia. Niitä julkaistaan YouTubessa ja FaceBookissa.
· Maalaa pääsiäismunia ja syö eilen valmistettua pashaa. KVG (Katso vaikka Googlesta), mitä pääsiäismuna symboloi ja kuka maalasi ensimmäisen pääsiäismunan.
· Keitetyillä kananmunilla voi ottaa pääsiäisaterialla pienen skaban. Jokainen tarvitsee oman kananmunan. Valitse pari. Kolauttakaa kananmunat yhteen. Se pääsee jatkoon, jonka kananmuna säilyy ehjänä.
